Unkarin parlamenttitalo Budapestissä. Parlamentti on jo myöntänyt Moskovan johtamalle IIB-investointipankille ja sen henkilöstölle diplomaattisen koskemattomuuden, kun pankin pääkonttori muuttaa Budapestiin 2019. © Mika Horelli

Venäjän johtama kansainvälinen investointipankki International Investment Bank, IIB, ilmoitti helmikuussa 2019 muuttavansa pääkonttorinsa Moskovasta Budapestiin. Muuton on tarkoitus tapahtu vuoden 2019 toisella puoliskolla.

Pankin muutto Unkariin perustuu Financial Timesin mukaan Unkarin pääministerin Viktor Orbánin Venäjän presidentti Vladimir Putinille varta vasten esittämään pyyntöön. Muutto on hyväksytty Unkarin parlamentissa, jossa Orbánin Fidesz-puolue hallitsee enemmistönä.

Hankkeen taustalla on virallisesti Orbánin tavoite tehdä Budapestista kansainvälinen finanssikeskus. Toistaiseksi tulokset ovat kuitenkin olleet vaatimattomia. Esimerkiksi yksikään rahoitusalan yritys, joka siirtää brexitin johdosta toimintojaan Lontoon Citystä muihin EU-maihin, ei ole kertonut edes harkitsevansa Unkaria.

Unkarin poliittiseen oppositioon kuuluvan sosialistipuolueen europarlamentaarikko Zita Gurmai varoittaa IIB:n olevan Kremlin Troijan hevonen, jolla Venäjä pääsee sisältäpäin vaikuttamaan niin Unkarin sisä- kuin EU-politiikkaankin.

Epäilystä vahvistaa osaltaan se, että maata yksinvaltiaan ottein johtava Fidesz-puolue nuiji parlamentissa läpi päätöksen, jonka mukaan Unkari takaa maassa työskentelevälle IIB:n henkilöstölle diplomaattisen koskemattomuuden.

The New York Timesin mukaan tämä tarkoittaa sitä, ettei sen paremmin Unkarin poliisilla kuin pankkivalvontaviranomaisillakaan ole valtuuksia puuttua pankin tai sen toimihenkilöiden tekemisiin Unkarissa.

Venäjän isännöimään IIB:hen kuuluvat EU- ja Nato-maat Tšekki, Romania, Bulgaria ja Slovakia. Muita jäseniä ovat Mongolia, Vietnam ja Kuuba.

Vieraillessaan Unkarissa helmikuussa 2019 Yhdysvaltain ulkoministeri Mike Pompeo varoitti vakavasti Orbánia IIB:sta.

Pompeon mukaan IIB:n pääkonttorin sijoittumiseen Budapestiin liittyy suuria riskejä paitsi Unkarille itselleen, myös sen naapureille. Yksi keskeinen huoli on se, että pankki toimisi venäläisten turvallisuuspalvelujen peiteorganisaationa Unkarissa.

Opposition verkkomedian Hungarian Spectrumin mukaan pankin oma pääoma on niin pieni, että sen esiintyminen ylikansallisena investointipankkina ei ole lainkaan uskottavaa. Sen sijaan pankin henkilöstölle luvattu diplomaattinen koskemattomuus ja syytesuoja ovat perinteisesti olleet vakoilijoiden märkiä unia.

IIB itse ilmoittaa oman pääomansa suuruudeksi 325,96 miljoonaa euroa.

Myös IIB:n pääjohtajan Nikolai Kosovin perhetausta herättää kylmiä muistoja Unkarissa, joka oli vuodesta 1949 vuoteen 1989 Moskovan tiukassa komennossa.

Kosovin isä, myöskin nimeltään Nikolai Kosov, toimi 1970-luvun alusta 1980-luvulle 12 vuotta Neuvostoliiton salaisen poliisin KGB:n johtajana Budapestissa. Venäläisen uutistoimisto TASSin mukaan Kosovin äiti Jelena Kosova oli yksi 20. vuosisadan ammattitaitoisimpia naisvakoilijoita.

Financial Timesin haastattelussa pääjohtaja Kosov tyrmäsi yksiselitteisesti kritiikin IIB:tä kohtaan mustamaalaukseksi, jossa ei ole mitään perää. Hänen mukaansa Venäjän useilla turvallisuuspalveluilla ei ole mitään yhteyttä pankkiin.

Puheet perhetaustansa herättämistä epäilyistä Kosov kuittasi sillä, että hän ei ole vastuussa perheensä edellisten sukupolvien tekemisistä.